‘Ek lewe danksy jou’ is dié KaroogetuienisAnnelise Olivier Obermeyer, een van die Sutherland-boervroue van Save the sheep. (Foto: Save the sheep/Facebook) Die boervrou sien haar moeë man. Die man wat vanuit die onblusbare hitte en meedoënlose droogte by die huis instap. Nóg dooie lammers. Nóg meer diere wat net eenvoudig nie produseer nie. Met dit wat sy tot haar beskikking het, skep sy ’n toevlug. Sy word die ruggraat wat die plaas staande hou wanneer dit onder droogte gebuk gaan. Nimmer as te nooit het Sybil Visagie gedink dat toe sy in 2017 ’n skapie met die woorde “Ek lewe danksy jou” vir ’n barmhartige aartappelskenker in ’n mielietrok gesit en hekel het, dit boervroue van oor die Karoo heen sou laat saamtrek nie. Van koekies bak tot skapies hekel en geskenkpakkies saamstel, vir werk is dié vroue allermins bang. “Ek haal my hoed vir elke boervrou af,” sê Sybil, die stigter van Save the Sheep, ŉ organisasie sonder winsbejag, aan Maroela Media. “Hulle verdien elkeen werklik ’n medalje.” Vanuit ’n voortslepende droogte waaruit die Sutherland-omgewing, nes baie ander in Suid-Afrika, nie kon ontsnap nie, is Save the Sheep in 2017 gebore. Agteruitgang was aan die orde van die dag, en die vroue het geweet dat dit nie so kon voortgaan nie. Die skyfieprodusent, Simba, het pas ’n reusevrag aartappels aan die omgewing geskenk in die hoop om verligting aan die boere en die vee op hul plase te bied. Hoe kan mens dan ooit vir so iets dankie sê, het Sybil gewonder. ’n Skapie, gehekel in ’n mielietrok, is die vonk wat die vuur in die harte van Sutherland aan die brand gesteek het. Almal wou dan só ’n dierbare skapie hê! ’n Onverwagse bestelling vanuit Swede het die vroue die idee gegee om ter wille van internasionale blootstelling die onderneming in Engels op die been te bring. “Ons het sowat 53 000 gehekelde skapies verkoop en kon sodoende ons eerste vrag mielies vir Sutherland-droogtehulp aankoop,” vertel Sybil trots. Elke projek wat dié organisasie aanpak, is ten bate van die gemeenskap. Bemagtiging, werkskepping en samehorigheid vloei vanuit elke hekelnaald, elke blik koekies wat met liefde en deernis gepak is. Die Covid-19-pandemie het egter die speelveld nog ’n keer verander, verduidelik Sybil. Skielik was dit nie net boervroue wat hulp nodig gehad het nie. Save the Sheep het ’n reddingsboei vir ’n hele gemeenskap geword wat nie kop bo water kon hou nie. “Ons skep die platform en doen die bemarking van die produkte om vir mense die geleentheid te bied om self inkomste in te win.” Honderde pare bereidwillige hande van oor die Wes-Kaap heen vorm dus deel van dié baanbrekersprojek wat daagliks verligting vir gesinne en mense in nood bied. Van die gehekelde skapies wat verkoop word deur Save the sheep. (Foto: Save the sheep/Facebook) Hoewel die bestuurslede van die projek boervroue vanuit die Sutherland-omgewing is, is die helpende hand en welkome hupstoot wat hulle vir mense bied geensins tot slegs die Sutherland-streek beperk nie. Dit is ook nie net vroue wat deel van Save the Sheep kan word nie. “Die manne hekel en brei nou nie almal nie,” skerts sy, “maar daar is beslis ’n paar hane onder die henne!” Save the Sheep is ’n lig aan die einde van ’n lang, donker tonnel, maar daar is een ding wat Sybil nooit sal vergeet nie. “Ek wil hê die land moet weet selfs al het dit in sekere dele van die land gereën, is hierdie droogte nie vir almal verby nie. “Daarom sal ons nooit op ons louere kan rus nie. Die hele Namakwaland is droog, die Rigtersveld is droog, gedeeltes van die Karoo is steeds droog,” sê Sybil. “Ons moet saamwerk om mekaar te help en die nood te verlig.”